정조 22년
戊午十一月二十三日辰時上御誠正閣右承旨同副承旨入侍抄啓文臣親試大臣備局堂上引見入格儒生同爲入侍時行右承旨沈晉賢同副承旨鄭東觀假注書呂東植記注官金景煥承膺祚以次進伏訖上曰注書出去次對入侍事傳諭而試官亦令同入也賤臣承命出傳事變假注書任百禧與右議政李秉模檢校提學鄭民始直提學徐龍輔原任直閣李始源檢校直閣沈象奎行吏曹判書金文淳行大護軍李敬懋兵曹判書李時秀行大護軍趙心泰戶曹判書趙鎭寬刑曹判書朴宗甲漢城左尹申大顯右尹李漢豐行大司諫韓用龜司諫柳畊掌令尹寅基玄重祚持平朴孝成校理金熙華正言金和鍾副修撰洪受浩偕入文淳等以次進伏引儀唱試官以下行禮秉模等以次入就拜位行禮訖陞殿東觀讀奏抄啓文臣入門單子二十人秉模曰親臨柑製勞動旣多科次酬應又至侵夜日間聖體若何寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰儒生使之入來史官出呼新來仍令陞殿可也賤臣承命出呼新來幼學姜應一進奏姓名上曰月塘後初有科第云可貴做賦幾何應一曰做千首矣上曰實才也屢次居魁其間何去應一曰間經草土矣上曰故相墳山曾令除掃矣今則如何應一曰今果善爲除掃矣上曰故相家中向有除初仕者矣與爾爲幾寸而今尙在世乎應一曰卽臣之兄而今已作故矣上曰故相奉祀誰爲之乎應一曰臣之姪也進士曺錫正進奏姓名命擧顔敎曰年幾何錫正曰二十五矣生員李是銑進奏姓名生員吳琰進奏姓名命擧顔敎曰年幾何琰曰五十六矣上曰爾是李始源登第時拔去者乎琰曰然矣上曰爾今居齋乎琰曰有職名故不得居齋矣上曰爾與吳大益爲幾寸琰曰臣之叔父也上曰吳大益事本非用意故犯乃見瞞於吏鄕而然矣秉模曰果如聖敎矣幼學尹亨東進奏姓名上曰誰之族也亨東曰尹得孚之姪也上曰爾之父行爲幾兄弟亨東曰四兄弟矣上曰做賦幾何亨東曰做二百首矣進士朴大圭進奏姓名上曰爾於靈城君爲幾寸大圭曰靈城君之從孫矣上曰做賦幾何大圭曰做二百首矣通德郞嚴琦進奏姓名上曰爾之父名爲慶遐而以何事贈職也琦曰臣之兄經監司故推恩矣上曰前有初試乎琦曰無之矣幼學韓用鉉進奏姓名上曰爾是韓大裕之子耶用鉉曰然矣上曰做賦幾何用鉉曰做二百首矣進士宋翼淵進奏姓名上曰爾於今番太早呈是爲可欠此後須晩呈也做賦幾何翼淵曰做二百餘首矣上曰表則幾何翼淵曰做九百首矣上曰有初試乎翼淵曰有初試一次矣進士鄭東晩進奏姓名上曰做賦幾何東晩曰做二百首矣上曰有初試乎東晩曰有初試二次矣進士金進明進奏姓名上曰做賦幾何進明曰以經工從事故不能製述矣上曰然則何以呈券進明曰適隨同接入場幸得藉力矣進士任得常進奏姓名上曰年幾何得常曰三十二矣幼學鄭夏榮進奏姓名上曰做賦幾何夏榮曰做百首矣幼學李秀重進奏姓名上曰誰之族也秀重曰李鎭復之十寸孫矣上曰做賦幾何秀重曰所做不多矣上曰然則何以被選秀重曰以臣叔之餘文呈券矣上曰賞紙歸分爾叔好矣晉賢曰幼學李正英未及待令賞格何以爲之乎上曰置之可也仍命頒賞儒生以次退出命入懸題紙象奎擎懸題紙進伏命民始書御題牛戴牛歌仍敎曰試所承旨與試官及諸文臣退往內閣使之製呈而解見周禮似必知之矣象奎曰諸文臣中似有知之者矣東觀及始源象奎先退上曰今番灣尹事太不成說朝廷命令之下爲邊臣者事當竭蹶奉行而敢稱前例之不如許有若防啓者然寧有如許道理乎雖以使臣言之留置一譯有何難事此皆譯官輩所爲首譯則回還後爲先除名可也秉模曰此皆臣等不能檢飭之致萬萬惶悚矣上曰次對爲之秉模曰右相則試役經夜之後以身病不爲入來矣上曰昨於科次有所酬酢矣秉模曰備局堂上李益運初不懸頉單子入啓之後不爲入來未知實故之如何而事甚未安推考何如上曰依爲之出擧條仍敎曰該堂果有何故秉模曰右相以日前擧條不出朝報事請譴當該承旨而該堂卽伊日入侍承旨也似以此自引矣上敎晉賢曰該堂果是當該承旨而擧條事緣何而然耶晉賢曰該堂則以入侍承旨自引其日坐直則乃鄭尙愚而伊時委折未及聞知矣上曰政院擧行近甚駭然更爲査實也秉模曰東萊府使金達淳上疏批旨內所陳三條許令廟堂稟處事命下矣取見其疏本則其一本府有會外還名色租爲八百七十九石零錢爲一千六百四十兩當初設施爲防民役斂散一依糶糴其用則春秋各祭享黍米脯醢價添給也羔猪雇馬喂養雜費也遇歉輒停止於辛亥而更無可停單取其耗於辛亥矣于今八年兩項耗條作米爲一百六十四石零而辛亥之民八年所納已過元數猶復責徵逃故相續半成鬼錄本府會在左別餉米六千三百六十石中劃出三千石移付司倉每年取三百石耗一百六十四石零歸之於右所云耗條一百三十五石零付之元穀則十年之內可得四千七百三十石零計除其貸米三千石本穀又以八十三石零添補而所剩爲一千六百四十六石零以此仍作元米取耗用下租錢諸條自今永減此穀雖値荒歲切勿許停嚴立科條事也防役錢穀之畢竟爲弊無處不然而救弊之道輒煩朝廷則實有應接不暇之歎且劃出公穀限年取耗報本需用雖有諸道已行之例還穀之分多留少多由於此方當糴弊必欲矯救之時此等之事更難開路置之連年耗條之責於辛亥之民雖緣其年停退之後更無餘穀之致辛亥以後本邑豐稔亦非一年何不收殺本穀依前糶糴於一境因循苟且之至此乎稍稔之歲一番用力則官非勒取民非空納而此非廟堂指揮者惟在本邑處之之如何以此分付其一大同米之儲置本府歲不過七八千石而當年例下翌年預下合爲九千八百餘石較之元劃不足已近二千石又有公作庫補役廳貸去官需引用六百九十五石虛錄而本府大同亦是儲留於該庫者每於秋後始捧故該庫虛留摠而計之春夏常過四千秋冬亦不減三千從便推移每在公作之中而公作虛留亦不下四千石彼若一朝盡納當納之物責我以盡給當給之穀則計將安出救此弊只在於大同之優劃自明年爲始例劃八千石中虛錄條六百石永爲會下加劃五百石準八千五百石率以爲法事也本府大同之不足果如疏中所陳蓋該廳則按簿例劃本府則徒擁虛錄以至推移於公作之中若當彼人盡納當納之時則其爲窘迫誠非細憂該廳事勢固難優劃而邊門事情不可不念依所請申飭該廳比前加劃其一本府以待變重地兵備之疎虞殆無餘地邑底騎士馭馬者絶罕村外健兒彎弓者幾希而惟其激勵曾無一事措處往在乙卯因接慰官鄭來百疏請前道臣李泰永奉承判下論列啓聞以倭館守門將爲久勤試才拔尤準三十朔後道內左右沿中邊將一窠爲陞遷之階出身則四季朔試藝取其居首歲末合試抄取一人仍付末薦請爲定式而見格於該曹此輩解體因此益甚特依年前道臣封啓亟賜處分事也本府以邊上重地優恤武士宜無異於西北而發身無路解體益甚而今之爲弊莫甚於久勤取才之漸多邊將初仕之窠窄閑散武士之物情無不抑鬱若又不減他岐更出新窠則未知其爲處置得宜姑爲置之何如上曰依爲之出擧條秉模曰向以關西某衙門上納錢許貸靑布廛事稟定而曆行五十隻價則固當四五月內備納節行五十隻價則帽隻出柵在於三四月而八九月後始可散賣以十月十一月爲限然後可爲實惠而此一節未及擧論於前此擧條中故敢此仰達矣上曰依爲之出擧條秉模曰頃因批旨海西所在流來鑄字價米耗條一千石革罷之代自均廳就訓局移劃錢中準此數歲送內閣元穀劃給訓局作錢取用之意覆奏行會矣卽見該監司李義駿所報則以爲謹依批旨革罷鑄字價米名色後元穀及丁巳耗條竝一萬一千石盡付半分條而今此訓局所劃一從今年分還之數耗穀五百五十石作錢以送乎如準今年耗條一千石價三千五百兩之數又倂昨年耗條作錢則不得不就元還中劃出而自本營不可擅便爲辭矣鑄字價米名色已爲革罷則此穀永屬訓局而當與兼料米一體作錢歲以爲常矣昨年耗條未及作錢之代亦自均廳就劃送訓局條中除送於內閣不可不依此數出給穀物於訓局竝與今年耗不足條以所捧舊還充給此後斂散依他會外穀例施行之意分付何如上曰依爲之出擧條上敎晉賢曰新除知申何不入來東萊査事雖不出場回啓旣下則有何引嫌之端乎此意自政院通之使之入來也秉模曰卽見忠淸監司李泰永所報則以爲軍保歲抄每當災歲勿爲定限者已例卽然牙山貢津倉七邑大同米與該倉田稅同爲裝載於漕船勎多掣礙不得同載連爲依前擧行爲辭矣此是年分狀啓時所當稟請者而其蠲恤特恩先下於分等之前道臣似不敢更煩他請有此追後報本司之擧而多有已例依所報施行之意分付何如上曰依爲之出擧條秉模曰奉化縣監蔡弘直上疏批旨內軍政事百五十戶爲九百四十額者疊役之弊不問可知令道臣從長釐正論理狀聞勳府冒錄侵擾之弊嚴禁春陽面移屬事令廟堂稟處事命下矣取見其疏本則以爲最急最緊惟在於春陽一面之移屬本縣安東府之責應於春陽者不過是木物及軍官砲手而已移屬本縣之後史庫守護之軍不必分定於安東榮川禮安順興而求之春陽之民自有餘裕本縣軍民之許多疊役春陽之民亦可塡補史閣修改時役軍及材瓦鐵物責之本縣之民亦不爲弊而本縣軍民之兼役疊徵者庶可息肩爲辭矣春陽一面卽安東故家世族之所居而大小之邑各有定界順興之請劃安東之地猶有說焉而亦難輕議況此奉化尤無可據疏辭置之該縣雖小素稱地僻民淳易於爲治近來諸弊層生此未必專由於地小亦係官政之如何以此嚴飭何如上曰依爲之出擧條秉模曰海西大小米太劃給戶曹之本價更究方便之道從後稟處事頃已草記蒙允矣關西所在信蔘價錢外姑無拮据之道其外不足二萬兩姑以該道戶庫錢推移令該曹從後備報何如上曰信蔘價持難之說蔡判府意見果然不可不聽施所謂海西戶庫錢卽亦勅需也近聞畿內新出之勅穀以其盡分之故大米幾爲半十萬石民之困苦不聞可知究其本雖曰常賑穀不關於度支而經用不足則京廳穀物猶可推移況科外盡分之取耗倍增者乎爲經用容手於勅需海西與畿內錢貨與穀物一也兼欲爲畿民息肩與戶判擧條靳許之意異條而同貫筵退後更考畿內勅需穀簿草記區劃可也因此而嘗欲下敎者又當言之勅需穀物之制置也多則作錢留置旣有其時道臣之節目云以畿內民勢近五萬石大米雖於豐年何以辦納乎分付道臣必思省弊之道而道內各邑如未畢捧雖自今年爲之果無不可乎詳問草記可也出擧條秉模曰始興縣令乃是御營廳兼把摠而今番華城節目中以甬道協守衛將啓下矣御廳兼把摠以陽智縣監移定而陽智縣監雖曰禁營兼把摠禁營軍數稍減則不必置左右道把摠陽智之禁營兼把摠名號姑爲權減何如上曰依爲之出擧條秉模曰訓鍊大將李敬懋上疏批旨內疏辭許令廟堂稟處事命下矣取見其疏本則以爲一帶漢水公家管船只有訓局十隻之數統營及湖左水營造成後仍卽許劃該地方附近稅穀俾爲登時裝發受其船價準納造船時所入之費於當該造給營門此其不費一文公貨長待十隻巨艦之良法今以船人一二臭載之患出於邂逅直歸於憑藉犯用造謀故敗之科無論新造與改造使不得裝着一包穀徒手空船來去千里之間費了二三朔之久然後始乃許裝則造船之費從何辦出必於錄案後方可以防其奸乎今若依舊例造成船隻後劃給稅穀優厚之附近一邑仍令地方官點視隨船諸具量定到泊日字枚報臣營以爲憑信之地則豈不愈於上京錄案之徒勞無益乎請令廟堂稟處爲辭矣向以回泊錄案後許載近道優厚邑稅穀稟處者蓋出於一以懲臭載一以存故規之意而該將臣亦無一言故意以爲兩便矣退聞其言則乃是聽瑩而今此疏辭又如此矣革罷與仍舊間不出此二者而若欲革罷則不但舊制之可惜四百餘石給代決難輕議若但仍舊則後弊難防船隻造成後令地方官竝與船上什物摘奸若有一分疎虞之弊則直報訓局該船主移法司嚴刑照律稅穀亦勿許載則此或爲錄案之代而臭載之弊實由散劃稅米於遠地各邑云新造之年則劃給造船地方附近邑以觀嗣後勤慢更究別般變通之道何如上曰依爲之出擧條仍敎曰今此訓將之疏惠堂以爲如何民始曰造船之法誠有弊端大船所入不下六七百兩而物力則只給劣米五十石分付於殘鎭邊將則責出無處勒徵於鎭卒輩至於裝載之後乃有故敗之患矣上曰殘鎭誅求必有其弊敬懋曰惠堂之言似或過矣若至如是則豈可行之於二百年來乎民始曰造來之時無異赤手此則以訓局威令能得造成若是他衙門則雖欲行之而不可得矣敬懋曰臣疏亦已陳之而造船之道似不甚難矣上曰大抵造船之有弊無弊姑無論松政之解弛未有甚於近日究其弊源職由造船漕船雖係重政亦豈無闊狹之道耶苟欲松政之救弊莫如造船之減數每以是爲切悶矣言端旣出何以則有釐正之道耶古則封山茂密列鎭優厚雖有造船之事亦無爲弊之端矣近來則童濯之患在在皆然養松之政與惜人才無異而一任解弛是豈成說乎元來天地間只有此數若減一船則養得一船之材若減二船則養得二船之材雖減一兩隻其爲效於松政則不知其幾許株此非一朝一夕之可行者而實政則無過於此矣予則曰無論如此如彼要之以減得漕船之數則其利自歸於松政矣民始曰近來封山殆無戰船之材臣於待罪湖南時見之則右沿幾無餘存只防踏一處外擧皆濯濯然誠爲悶然矣上曰大抵漕船之策當初設施豈不誠好矣而到今爲弊乃反如是此亦紀綱解弛之致也且養松之政有非數十年內可得長養者目下實政莫過於自公家減其所用諸議以爲如何秉模曰若減漕船之數則誠爲養松之實政而有難造次間決定矣上曰諸堂亦言其便否可也民始曰臣則以爲戰漕通用則可爲減船之道不如是則恐無他道矣秉模曰向以戰漕通用之意有所問議於統帥及該水使而回報未及來到矣民始曰統帥水使亦必以爲不便此等事自廟堂斷而行之然後始可有變通之道矣文淳曰近來松政誠不成說若欲矯救則莫如減其用道矣上曰諸堂意見必皆如此不必詢問籌坐時另加講究從後草記好矣仍敎曰近來武宰體貌甚爲駭然向來統帥狀啓予至今不韙之尹得逵事極爲無嚴兵判須知之勿爲注擬可也雖以今日訓將事言之筵中奏對極爲猥越而日前陳疏係是執藝故不得不批下亦甚煩屑矣予又以左相事爲慨然矣向來海閫事亦關朝體則副使狀啓過屢日之後始乃回啓而含糊兩端不析是非廟堂之顧藉一帥臣乃如是耶昔唐之貞觀以後專尙武力而李愬以平淮元勳迎見裵度也亦以櫜鞬拜於路左而況我國貴文賤武先朝以前尙矣無論而自丙申以後言之故相金致仁鄭存謙爲大臣時爲將臣者亦不敢言病矣此訓將每每懸頉豈不駭然之甚乎將臣設有實病如以裹革爲心則焉敢如是乎此後則切勿以將臣之懸病爲言也予於近日每事含蓄而此等處亦不得不言矣且惠堂之言雖或過矣訓將之相與爭執有損朝體每當賓筵迭相奏對所見極爲寒心矣今又以蒙允之事屢次提奏豈不可駭乎故將臣金聖應每登筵席恂恂慄慄若其稟性剛柔人各不同而朝體所關寧不可顧年老將臣尙且如是則至於閫帥輩安足責也仍命書榻敎曰大護軍李敬懋所奏屑越有關筵體爲先越俸一等仍敎曰非獨將臣爲然大抵筵臣之相與酬酢皆有格例而近來入侍承旨若如宣傳官言則多不知酬酢之例此亦有關體貌矣至若注書宣傳官輩若有奏對之事則例因承旨轉達而今則無難直奏此皆紀綱不振之致也紀綱不振則國何以爲國乎卿等須思挽回之道可也秉模曰誨責之敎節節至當此皆臣等之責也上曰智仁勇三字廢一而不可若於勇字上用功則須尙武力然後可爲尊朝廷之道矣且以臺諫事言之在昔先朝時每於言官之登對也導之使言和顔色而受之開納之盛德至矣盡矣而臺臣於陳啓之際擧皆手慄誠以袖中之啓所關莫重故也唐太宗神彩動人群下震懾筵臣體貌古來如是而近來臺臣亦漸解弛殊可慨歎古人有言爲君難爲臣難難字之義與苦字相隨苦字之義亦與勞字相隨而又云愛之能勿勞乎愛之之極亦至於勞則苦之爲勞理所必然凡於事爲無論鉅細剖析分明不差毫釐然後方可謂之苦苦之之極其中自有無限意味必於苦字上着力做去之地好矣秉模曰伏奉聖敎臣等敢不竭力奉行乎秉模曰北關交易咨文纔已出來矣禮部回咨依例撰出正書安寶後定禁軍騎撥下送于灣府以爲入送鳳城之地何如上曰依爲之出擧條仍命大臣就座文淳曰今朔爲始當爲儲窠而若出郡守以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例今亦依此爲之何如上曰依爲之出擧條時秀曰營將中軍滿二十朔後始爲內遷事曾有筵稟定式矣今臘月營將中軍中姑無滿二十朔處雖未滿一二朔者推移遷擬何如上曰依爲之此後窠若不窄二十朔之法切勿撓改可也出擧條心泰曰外使以旅帥隊長褒貶事有所往復而衛部之制今纔倣行旅帥之號姑未講定且追磨鍊長樂隊亦不得團束云今番褒貶恐難如例磨勘待衛制操式成出族帥額數停當之後明年夏等爲始擧行之意知委外使何如上曰依爲之出擧條上曰戢盜之政近則如何秉模曰外邑治盜之政近甚疎虞數十成群恐喝劫掠之患間或有之云矣心泰曰此似由於營將之不得行號令而然也蓋鎭校譏詗雖有爲弊之端近來則無論有弊無弊竝爲見防於守令臣意則自廟堂更爲行會一付之營將以爲責成之道恐好矣上曰大臣以爲如何秉模曰臣意則以爲莫如申飭守令自其地方治戢之爲好矣且所謂盜直幕之法亦好矣而近來則不爲一一構置云此亦申飭守令使之着力擧行似好矣上曰欲飭外邑當自朝廷先自京廳恪勤供職然後方可以考察外邑之勤慢矣諸道句管亦皆登筵使之嚴飭營閫若有營將之不謹擧行者則以是考績考績之後亦爲隨現登聞也其或不謹者若有匿置則營閫之臣當任其咎此意亦使知之也忠州査事催促爲可而該帥臣之置如許營將於管下終不爲登聞者亦甚駭然鎭寬曰頃以關西所劃大米元數內折米一萬石付之道伯作錢上送以爲換貿事陳達蒙允而若以價錢自京換穀則終多難便事甚悶迫矣本曹有庚戌貿租之布在畿邑者爲一萬八千石此爲不時之需而年前亦多取用之例今以此穀折米預換於貢價則庶爲通變之道爲先取用而以關西錢計價備送於畿營使之待豐更貿以充本數之地恐爲便當故敢此仰達矣上曰卽今必欲釐正者還穀之弊也値此歉歲反爲發賣殊非足食之義旣賣之後又令給錢作穀與錢還何異而穀爲錢錢爲穀之際徒滋吏奸適增民弊由前由後決不可輕先許施畿伯之以無妨云者亦出於近來眼目爲道伯何乃不念道內民瘼乎甚可慨歎關西請得小米代錢條更究好道理議于廟堂草記從長換作大米以補經用畿內穀物勿爲擧論可也出擧條大顯曰臣以軍保移充事有所仰達矣上曰姑待有司堂上李書九入來後更奏好矣上曰入侍三司皆是屢次登筵者而不詳坐次每煩司謁之指導且筵中坐席卽君賜之物也所當手自正席當中正坐而顚錯如是是豈成說乎仍命書榻敎曰諫長外入侍兩司及玉堂竝推考仍命進前敎曰前啓只擧末端也用龜耕寅基重祚孝成熙華和鍾受浩曰請寢罪人鄭致達妻出置城外之命依前還發配所亟令王府快正典刑上曰不允出擧條用龜等曰請物故罪人德相亟施孥籍之典上曰不允出擧條用龜等曰請逆賊尙喆追施孥戮之典上曰不允出擧條用龜等曰請亟寢昧爽以後申禁之命仍許捧入未徹之啓特賜允兪俾王章伸而亂本拔焉無批答出擧條用龜耕寅基重祚孝成和鍾曰請遲晩後物故罪人啓能亟施孥籍趾賊等凶種快施邦刑獻遂設鞫得情上曰不允出擧條用龜等曰請夏賊子女亟施跪斬之典斗恭親屬應坐之類一依适雲例擧行英材斗恒夏賊親屬奴傔連伊夫妻竝嚴鞫得情快正典刑上曰不允出擧條用龜等曰請物故罪人國榮亟施孥籍之典上曰不允出擧條用龜等曰請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法上曰不允出擧條用龜等曰請承款後物故罪人九宗亟施孥籍之典上曰不允出擧條寅基重祚孝成曰請崔進吉依律處斷上曰不允出擧條用龜耕和鍾曰請金甲島爲奴罪人克觀更令王府設鞫得情快正王法上曰不允出擧條用龜等曰請逆賊尙魯亟施孥戮之典上曰不允出擧條用龜等曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問其餘徒黨亦令嚴鞫處斷以折奸萌上曰不允出擧條用龜曰近來國綱解弛武習橫濫向來海閫之與副使抗禮其所驕妄已極駭惋而纔經勘罷今不必更論雖以今日事言之訓鍊大將李敬懋以訓局船隻事與惠堂迭相奏對之際擧措煩屑有若相較者然且於本事處分之後猶復强聒不已其在尊朝廷重筵體之道不可越俸而止請訓鍊大將李敬懋亟施罷職之典上曰旣有飭諭且施越俸不允用龜曰筵席體貌何等嚴重而惠廳堂上鄭民始俄以訓局船隻事與該將奏對之際有若相較語多乖激亦不可無警請惠廳堂上鄭民始施以推考之典上曰依啓出擧條晉賢曰臺啓自有體段而行大司諫韓用龜請推惠堂之際結語有違格例事體未安推考何如上曰依爲之出擧條耕等曰臣等言議風采本不合於耳目之任而久叨見職屢參賓對進退周旋全昧格例今於登筵之際席次參錯至伏承特推之命生疎之失於是益著以此情踪其何敢晏然於臺次乎請命遞斥臣等之職上曰勿辭亦勿退待出擧條寅基曰臣以所懷有所仰達矣朝廷之上體貌爲重則向來海閫事不啻駭然而旣施罷職不必更論至於尹得逵事萬萬痛駭矣奏未畢上曰此必是請罪之事而何不以啓辭陳達乎寅基曰原狀啓未及得見故不得以啓辭仰奏矣上曰是豈成說乎旣非齋日則何不爲啓辭狀語旣未得見則又何可以論奏乎臺體所在壞損非細仍命書榻敎曰當該臺臣從重推考寅基曰臣於見職本無一分堪承之望而怵分畏義屢月行公賓對有命隨登筵席愚迷生疎無非做錯而且於陳達所懷之際全昧格例至伏承重推之命惶懍震越罔知攸措以此情踪何敢一刻晏然於臺次乎請命遞斥臣職答曰勿辭亦勿退待出擧條秉模曰掌令尹寅基奏對之際做錯非細雖以久任臺閣之聖念罰止問備揆以臺體恐難仍據罷職何如上曰依爲之出擧條和鍾曰月前大臣疏語中反汗之請雖已許施而別無頒示朝紙之事矣上曰向日承宣亦有此論而此則不然矣若於原疏中只以批旨中當有反汗處爲言則更以某句抺下頒諸朝紙事例當然而旣已拈出字數別白說去則雖不更爲頒示自與抺去無異此是臺臣錯看處也秉模曰聖敎至當矣果是臺臣之誤看也和鍾仍奏曰臣素以空疎本不合於淸朝耳目而忝叨見職黽勉行公瘡疣百出無往非罪今此賓對以向日庭批反汗事更爲頒下文蹟之意率爾進奏矣及承聖敎始知大臣疏中已有字句之明言聖諭之下快示允兪之敎則臣之至此疊床實有昧例之失誨諭屢煩惶汗沾背以此情踪何敢晏然於臺次乎請命遞斥臣職答曰勿辭亦勿退待出擧條用龜曰臣本以愚魯之質冒據耳目之任未嘗以一言一事仰效一日之責尋常愧悚無所容措俄以訓將惠堂事有所論勘而臣未諳格例初不區別一啓竝論至有承宣請推之擧臺體有損慙恧冞切以此情踪其何敢一刻晏然於臺次乎請命遞斥臣職答曰勿辭亦勿退待出擧條上敎秉模曰興水利之政向有言及而明年是親耕回甲務農之政當加修明後日次對當有言及矣敎龍輔曰太常郞廳有闕之代須以誠勤解事年多之人擇差可也命退諸臣以次退出